मुस्लिम बाहुल्य इलाके में हिंसा की आशंका, 3 दिन के लिए इंटरनेट-SMS बंद; सिर्फ वॉइस कॉल होगी
Haryana (Bhiwani) Nasir Junaid Double Murder Case - हरियाणा सरकार ने तुरंत प्रभाव से मुस्लिम बाहुल्य जिले नूंह (मेवात) में इंटरनेट सेवाओं को अस्थाई रूप से बंद कर दिया है।
हरियाणा सरकार ने तुरंत प्रभाव से मुस्लिम बाहुल्य जिले नूंह (मेवात) में इंटरनेट सेवाओं को अस्थाई रूप से बंद कर दिया है। 26 से 28 फरवरी रात 12 बजे तक इंटरनेट सेवाएं 2जी-3जी-4जी-CDMA-GPRS और सभी SMS सेवाओं (बल्क एसएसएम सहित बैंकिंग व मोबाइल रिचार्ज को छोड़कर) तथा वॉइस कॉल को छोड़कर मोबाइल नेटवर्क पर दी जाने वाली सभी डोंगल सेवाएं आदि अस्थाई रूप से बंद रहेंगी।
यह आदेश दूरसंचार सेवाओं का अस्थायी निलंबन नियम, 2017 के नियम (2) के साथ पठित भारतीय टेलीग्राफ अधिनियम, 1885 की धारा 5 के तहत जारी किए गए हैं।
सांप्रदायिक तनाव का डर
नूंह में वर्तमान स्थिति के मद्देनजर सांप्रदायिक तनाव व सामाजिक शांति भंग होने की संभावना को देखते हुए SMS और विभिन्न सोशल मीडिया प्लेटफार्मों जैसे वॉट्सऐप, फेसबुक ट्विटर आदि के माध्यम से दुष्प्रचार और अफवाहों के प्रसार को रोकने के लिए इंटरनेट सेवाओं को 3 दिनों के लिए बंद करने का निर्णय लिया है।
आदेश नहीं मानने वाले के खिलाफ होगी कार्रवाई
हरियाणा सरकार की ओर से चेतावनी जारी की गई है कि आदेश के उल्लंघन का दोषी पाए जाने वाले किसी भी व्यक्ति पर संबंधित प्रावधानों के तहत कानूनी कार्रवाई की जा सकती है। इसके लिए सरकार की ओर से जिले में अतिरिक्त पुलिस भी तैनात करने के निर्देश जारी किए हैं।
सरकार को दंगे के मिले इनपुट
नासिर-जुनैद हत्याकांड के बाद श्रीकांत की पत्नी के साथ हुई बर्बरता के बाद नूंह के हालात खराब चल रहे हैं। दो पक्षों के बीच हाल ही में पथराव और फायरिंग भी हो चुकी है। इस बीच हरियाणा पुलिस को नूंह में दंगे का इनपुट मिला है। संभावना है कि दोनों पक्ष बड़ी संख्या में जगह जगह उग्र प्रदर्शन की तैयारी कर रहे हैं। इन संभावनाओं को देखते हुए हरियाणा सरकार ने इंटरनेट सेवाएं बंद होने का फैसला किया है।
2 मुस्लिम युवकों को जिंदा जलाया गया
दरअसल, 15 फरवरी को हरियाणा में भिवानी जिले के लोहारू में बोलेरो में 2 युवक जिंदा जले मिले। यह दोनों मुस्लिम युवक जुनैद और नासिर थे। जांच में पता चला कि यह दोनों राजस्थान के भरतपुर जिले के घाटमीका के रहने वाले हैं। जुनैद-नासिर के परिवार ने आरोप लगाया कि हरियाणा बजरंग दल के लोगों ने इनके साथ मारपीट की और फिर जिंदा जला दिया। इस हत्याकांड के बाद नूंह में हालात खराब चल रहे हैं।
यहां से बिगड़ने लगी स्थिति
दो मुस्लिमों को जिंदा जलाने के आरोपी श्रीकांत की गर्भवती पत्नी की राजस्थान पुलिस द्वारा पिटाई से गर्भ में ही उसके बच्चे की मौत हो जाने के बाद नूंह क्षेत्र में हालात खराब हो गए हैं। तीन दिन पहले ही नूंह में दो पक्षों के बीच पथराव और फायरिंग हो गई थी। इसमें कई लोग घायल हो गए थे। इस घटना के बाद हरियाणा सरकार सतर्क हो गई है। पर्याप्त पुलिस बल तैनात करने के बाद अब नूंह जिले की इंटरनेट सेवाएं बंद कर दी गई हैं।
जाम लगाने पर 600 लोगों के खिलाफ केस
बीते कल ही जुनैद एवं नासिर हत्याकांड़ से क्रोधित नूंह के लोगों ने दिल्ली-अलवर नेशनल हाईवे 248-ए पर जाम लगा दिया था। काफी संख्या में पुलिसबल आने के बाद लोगों ने लगभग पौने तीन घंटे बाद जाम खोला। जाम लगाने के दौरान पुलिसकर्मियों के साथ प्रदर्शनकारियों द्वारा अभद्रता करने के भी आरोप हैं। नेशनल हाईवे को जाम रखने एवं पुलिस के साथ अभद्रता करने के आरोप में पुलिस ने एक व्यक्ति को नामजद कर 600 लोगों के खिलाफ मामला दर्ज किया है।
20 फरवरी को दो समुदाय में झड़प
इससे पहले 20 फरवरी को नूंह में मामूली बात पर दो समुदाय के लोगों में हिंसक झड़प हुई। खेड़ा खलीलपुर गांव में हुई इस झड़प में दोनों तरफ से जमकर पथराव हुआ। लोगों ने एक दूसरे पर डंडे बरसाए और गोलियां तक चला दीं। झगड़े में 9 लोग घायल हुए हैं।
इसका पता चलते ही ASP उषा कुंडू की अगुआई में भारी पुलिस बल वहां पहुंचा। पुलिस ने कुछ लोगों को हिरासत में लिया था। पुलिस ने इस मामले में एक समुदाय के 73 लोगों के खिलाफ केस दर्ज कर लिया है।